Kenners evalueer skag by Lily-myn‘n Lugfoto van die ineenstorting. Foto: JacarandaFM via Mpumalanga EMS Mike Begg, die operasionele bestuurder van die myn naby Barberton in Mpumalanga, het gesê die evaluasie vorm deel van ŉ 48 uur lange ondersoek om die stabiliteit van die skag te bepaal. “Dit lyk asof alles oornag stabiel was, so ek neem vandag ŉ span ondergronds om die gebied rondom die skag te evalueer waar ons gewerk het tydens die reddingsaksies,” het Begg gesê. “Ons moet basies gaan kyk of die skag nog ongeskonde is. Daarna moet ons ŉ tweede ontsnappingsroete bepaal. Dit is vir nou die belangrikste wat gedoen moet word. Op die oomblik oorweeg ons verskillende opsies.” Hy het beklemtoon dat reddingswerkers eers weer ondergronds sal gaan wanneer die evaluering voltooi is. Die Lily-myn is tans gesluit en reddingsaksies is heeltemal gestaak ná twee ineenstortings die afgelope naweek in die gat waar die mynwerkers vasgekeer is. Geologiese kenners het Vantage Goldfields Maandag aangeraai om nie reddingswerkers toe te laat om ondergronds te gaan nie, omdat dit te gevaarlik is. Intussen sou die voorsitter van die parlement se portefeuljekomitee vir minerale hulpbronne, Sahlulele Luzipo, en die voorsitter van die portefeuljekomitee vir arbeid, Lumka Yengeni, die myn Dinsdag besoek het. Vantage Goldfields het Saterdag gesê hy sal R200 000 aan die families van elk van die drie mynwerkers gee wat steeds vasgekeer is. Die ander 76 werkers wat gered is, sal elk R50 000 vergoeding ontvang.